《杂诗 其六》
宋代·李正民

野岸营茅屋，修篁出短篱。纸窗迎暖日，石砚结冰凘。

种菊陶元亮，栽松杜拾遗。田园已芜没，飘泊竟何之。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。